b'\n_START_ARTICLE_\nLa Uni\xc3\xb3 Vilanovina\n_START_SECTION_\nLa Uni\xc3\xb3n Villanovesa (1862-1971)\n_START_PARAGRAPH_\nL\'any de fundaci\xc3\xb3 de La Uni\xc3\xb3n Villanovesa \xc3\xa9s inconcret degut a la implantaci\xc3\xb3 gradual del moviment dels Cors d\'Anselm Clav\xc3\xa9 a Vilanova i la Geltr\xc3\xba que s\'allarga entre el 1858 i el 1862. Segons les fonts, la fundaci\xc3\xb3 de la societat va ser al 1861 sota el nom Orfe\xc3\xb3n Villanov\xc3\xa9s i al 1863 es va adoptar el nom de Uni\xc3\xb3n Villanovesa._NEWLINE_La societat cultural, principalment musical i coral, pel que li valgu\xc3\xa9 el sobrenom de "El Coro", tingu\xc3\xa9 diverses seus i directors de la coral, destacant entre ells el m\xc3\xbasic Francesc Toldr\xc3\xa0. Al 1914 la societat es trasllad\xc3\xa0 al Centro Artesano, a la Rambla Principal, i gaud\xc3\xad d\'un fort creixement i activitat, superant dures crisis pol\xc3\xadtiques i econ\xc3\xb3miques com la depressi\xc3\xb3 posterior a la p\xc3\xa9rdua de Cuba i Filipines o el cop d\'estat del 1936, la Guerra Civil i la dictadura militar._NEWLINE_Al 1958, coincidint amb el centenari de l\xe2\x80\x99entitat, va participar en la primera sortida oficial posterior al 1936 de les Comparses del Carnaval rebatejat com a Fiestas de Invierno.\n_START_SECTION_\nLa Uni\xc3\xb3 Vilanovina\n_START_PARAGRAPH_\nEl 1971 va n\xc3\xa0ixer una nova entitat a Vilanova anomenada L\'Acord. En un per\xc3\xadode de renaixement social motivat pel final d\'una dictadura que havia estat molt intransigent amb el fet cultural catal\xc3\xa0, les sinergies entre noves i velles entitats culturals van provocar diversos canvis. Al 1973 es van incorporar al Coro molts membres dels Bordegassos de Vilanova, i l\'entitat va cr\xc3\xa9ixer en socis i activitats. Per exemple es va crear una secci\xc3\xb3 esportiva que fund\xc3\xa0 el Trofeu Primavera de futbol. L\'entitat s\'involucr\xc3\xa0 durant la Transici\xc3\xb3 en la creaci\xc3\xb3 de la Federaci\xc3\xb3 d\'Associacions de Carnaval (FAC), la recuperaci\xc3\xb3 del Carnaval i de la Festa Major, rebent de l\'Ajuntament la guarda i cust\xc3\xb2dia del Drac de Vilanova i la Geltr\xc3\xba. Al 1987, i despr\xc3\xa9s de moltes carnavalades i discussions internes, el Coro es fusion\xc3\xa0 amb la societat L\'Acord, adoptant el nom (ja en catal\xc3\xa0) de La Uni\xc3\xb3 Vilanovina._NEWLINE_L\'entitat va viure una \xc3\xa8poca daurada de fervent activitat fins que al 2005 el seu local, ubicat al Carrer Teatre, \xc3\xa9s clausurat per queixes ve\xc3\xafnals, juntament amb la clausura de l\'Envelat, on l\'entitat organitzava part de la seva activitat durant l\'hivern. Durant els seg\xc3\xbcents anys, La Uni\xc3\xb3 Vilanovina es trasllada a diversos locals, mantenint activa la seva activitat, a nivell social i cultural, fins a l\'actualitat.'